Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 3. számú melléklet a 34/2008. (XII. 12.) OKM rendelethez
Paragraph Index: 1695

5. A tartalom kulcselemei Legyen alkalmuk a tanulóknak arra, hogy további ismereteket szerezzenek a családjuk történetéről, iskolájuk történetéről és hagyományairól, lakóhelyük múltjáról, hagyományairól, továbbá a környék, a régió természeti, történelmi értékeiről, az azokat fenyegető veszélyekről és a megóvásukra tett erőfeszítésekről. Egy-egy történelmi témát (a politika-, a gazdaság-, a társadalom-, a tudomány-, a technika- vagy a művelődéstörténet, illetve a történeti ökológia köréből) mélységében tanulmányozzanak. További ismereteket szerezzenek a magyar állam és a magyar nép történetének fordulópontjairól, államiságunk jelképeiről, ismerkedjenek meg a magyar történelem kiemelkedő személyiségeivel. Gyűjtsenek ismereteket az európai történelem jelentős állomásairól és az Európán kívüli civilizációkról. Szerezzenek ismereteket a határon túli magyarok történetéről és kultúrájáról, a magyarországi nemzeti és etnikai kisebbségek (köztük a romák) történetéről, a magyarországi zsidóság történetéről. Ismerkedjenek meg a 20. század nagy hatalmi, társadalmi és értékkonfliktusaival. Továbbá ismerhessék meg jelentős történelmi személyiségek átfogó pályaképét. Szerezzenek ismereteket a szűkös erőforrásokkal való racionális gazdálkodás lehetőségeiről. Elemezhessék a globális problémák, mindenekelőtt az ökológiai válság és az információs forradalom társadalmitörténelmi összefüggéseit. Tehetségüknek, felkészültségüknek megfelelő szinten kommunikációt folytassanak olyan témakörökről, mint a tudományos gondolkodás fejlődése, az erkölcs, a politika szerepe, a mai magyar társadalom és gazdaság, a vállalkozás, a munkavállalás, Magyarország és az Európai Unió politikai rendszere, az érdekképviseletek szerepe, tevékenysége. Ugyancsak folytassanak kommunikációt olyan témakörökről, mint napjaink nemzetközi konfliktusai, továbbá a demokrácia, az emberi jogok, az alapvető szabadságjogok, a fegyveres konfliktusok és a nemzetközi humanitárius jog alkalmazása, továbbá a természeti és az emberek által okozott katasztrófák és a humanitárius segítségnyújtás. Szembesüljenek a szabadság és a felelősség emberi dimenzióival a magán- és a közélet különböző területein. Ismerkedjenek olyan köznapi és kiélezett élethelyzetekkel, konfliktusokkal, amelyek rávilágítanak az erkölcsi értékminőségek és az emberi helytállás jelentőségére, illetve az azokkal kapcsolatos problémákra, ismerjék az alapvető fogyasztói magatartásmintákat, egy-egy konkrét példán keresztül tudják értelmezni a reklám és marketinghatások szerepét, váljanak képessé tájékozódni a fogyasztói jogok érvényesítése terén. 2008/177. szám

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes